"Comença l'espectacle. Georges Méliès i el cinema del 1900", l´exposició de "La Caixa" per al pròxim estiu
05 abril 2018

## "Comença l'espectacle. Georges Méliès i el cinema del 1900", l´exposició de "La Caixa" per al pròxim estiu05 abril 2018Última actualització: 14 juliol 2025

![](../gestion/img/i-empieza-el-espectaculo-georges-melies-y-el-.jpg)  
  

La Junta de Govern Local celebrada el dimarts passat va aprovar, entre altres assumptes, el conveni de col·laboració entre l'Ajuntament de Gandia i la Fundació bancària Caixa d'Estalvis i Pensions de Barcelona (Fundació Bancària "La Caixa") que possibilitarà l'arribada aquest estiu a la nostra ciutat de l'exposició "Comença l'espectacle. Georges Méliès i el cinema del 1900".

Una mostra d'aproximadament 200 metres quadrats que s'instal·larà al passeig del port de Gandia i que trasllada als visitants a l'ambient de principis del segle XX per explicar com es va produir el naixement del cinema com a fenomen popular i quin va ser el paper cabdal que va tenir Méliès en el mateix.  
  
La mostra inclou reproduccions d'aparells, maquetes, objectes d'època i còpies de fotografies, així com la projecció de diversos films, amb una atenció especial a _Le voyage dans la Lune (1902)_. La mostra s'ha realitzat amb la participació de la Cinémathèque Française, que compta amb la col·lecció més important en l'àmbit mundial d'objectes de Méliès.

Amb aquest conveni, la Fundació es compromet a portar a la nostra ciutat l'exposició i encarregar-se del muntatge de la mostra així com dels serveis de recepció, atenció al públic i visites guiades a col·lectius i escolars.

Per la seua banda, el consistori s'encarregarà de tramitar els permisos administratius necessaris i tramitar la instal·lació de la connexió elèctrica a més de facilitar espais per a publicitar la mostra per tal d'augmentar la seua difusió.  
  
El **regidor delegat de Cultura, Joan Muñoz** s'ha mostrat satisfet després de l'acord i ha declarat que _"amb el canvi de govern van reprendre les exposicions itinerants de la Fundació La Caixa. Amb aquest conveni la ciutadania i els visitants de Gandia podran gaudir d'una de les millors exposicions itinerants de la Caixa adreçada a tots els públics i que ha recollit excel·lents crítiques. Des del consistori ens reafirmem per una aposta ferma pel binomi cultura-turisme que ens permeta seguir diferenciant d'altres destinacions i aportant nous al·licients per fomentar el turisme"._